டெட்ராகால்சியம் பாசுபேட்டு

டெட்ராகால்சியம் பாசுபேட்டு (Tetracalcium phosphate) என்பது Ca4(PO4)2O என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். (4CaO·P2O5 என்றும் இந்த வாய்ப்பாட்டை எழுதலாம். கால்சியம் பாசுபேட்டுகளில் இது மிகவும் காரமானதாகும். இச்சேர்மத்தின்  Ca/P விகிதம் 2 என்ற விகிதத்தைக் கொண்டுள்ளது. அதிக அளவு பாசுபரசு கலக்காத பாசுபேட்டாக இச்சேர்மம் காணப்படுகிறது. இயற்கையில் இது இல்சென்சுடாக்கைட்டு என்ற கனிமமாகக் காணப்படுகிறது.  தொழில்துறை பாசுபேட்டு நிறைந்த கசடுகளில் தாமசு கசடு" என்று அழைக்கப்படும் கசடாகவும் உருவாகிறது. அபாடைட்டு தாதுக்களுடன் ஒப்பிடும்போது டெட்ராகால்சியம் பாசுபேட்டின் அதிக கரைதிறன் காரணமாக இந்த கசடு உரமாகப் பயன்படுத்தப்பட்டது. மருத்துவப் பயன்பாடுகளைக் கொண்ட சில கால்சியம் பாசுபேட்டு சிமெண்ட்டுகளில் டெட்ராகால்சியம் பாசுபேட்டு ஓர் அங்கமாகும்.

தயாரிப்பும் பண்புகளும்
டெட்ராகால்சியம் பாசுபேட்டை நீரிய கரைசலாகத் தயாரிக்க முடியாது, சரியான Ca/P விகிதத்தைக் கொண்ட எந்த வீழ்படிவுகளும் அபாடிட்டிக்கு கட்டங்களில் ஐதராக்சைடு அயனிகளைக் கொண்டுள்ளன. திட நிலை வினைகள் பயன்படுத்தப்படுகின்றன. ஒரு எடுத்துக்காட்டு வருமாறு:

2 CaHPO4 + 2 CaCO3 → Ca4(PO4)2O + CO2 + H2O (1450-1500 °செல்சியசு 12 மணி நேரம்)

டெட்ராகால்சியம் பாசுபேட் சிற்றுறுதி நிலை கொண்டது என்பதால், உருகிய வினை கலவையை விரைவாக தணித்து, வெப்பநிலையைக் குறைத்து, Ca3(PO4)2, CaO, CaCO3 மற்றும் Ca5(PO4)3(OH) போன்ற பிற சேர்மங்கள் உருவாவதைத் தடுக்க வேண்டும்.

உலோகக் கலவை உள்வைப்புகள் (எலும்பியல் மற்றும் பல்) ஐதராக்சி அபாடைட்டுடன் பிளாசுமா தெளிக்கப்படும்போது தேவையற்ற டெட்ராகால்சியம் பாசுபேட்டுகளும் உருவாகலாம்.

அறை வெப்பநிலையில் டெட்ராகால்சியம் பாசுபேட்டு தண்ணீரில் நான்கு வாரங்கள் வரை நிலையாக இருக்கும். ஆனால் அதிக வெப்பநிலையில் ஐதராக்சி அபாடைட்டு மற்றும் கால்சியம் ஐதராக்சைடாக  நீராற்பகுப்பு செய்யப்படுகிறது. 

3 Ca4(PO4)2O + 3 H2O → 2 Ca5(PO4)3(OH) + 2 Ca(OH)2

டெட்ராகால்சியம் பாசுபேட்டு என்பது எலும்பு குறைபாடுகளை சரிசெய்யப் பயன்படுத்தப்படும் சில ஐதராக்சி அபாடைட்டு கால்சியம் பாசுபேட்டு சிமெண்டுகளை உருவாக்குவதில் பயன்படுத்தப்படும் ஒரு கூறு ஆகும். ஐதராக்சி அபாடைட்டு சிமெண்டு உருவாக்கும் வினையின் ஓர் எடுத்துக்காட்டு டெட்ராகால்சியம் பாசுபேட்டு மற்றும் டைகால்சியம் டைபாசுபேட்டு இருநீரேற்று ஆகும்.:

Ca4(PO4)2O + CaHPO4·2H2O → Ca5(PO4)3(OH) + 2 H2O 

கட்டமைப்பு
படிக நிலை டெட்ராகால்சியம் பாசுபேட்டு ஒற்றைச் சாய்வு அச்சைக் கொண்டதாகும். மேலும் இது ஐதராக்சி அபாடைட்டுடன் நெருங்கிய ஒற்றுமையைக் கொண்டுள்ளது. இந்த ஒற்றுமை, டெட்ராகால்சியம் பாசுபேட்டை ஐதராக்சி அபாடைட்டாக நேரடியாக மாற்றுவதற்கு உதவும். படிக அடுக்குக்கு மேல் மற்றொரு படிக அடுக்கை வளர்க்கும் செயல்முறை இவ்விரண்டின் கட்டமைப்புகளுக்கு இடையே இருப்பதாகக் கூறப்படுகிறது.

மேற்கோள்கள்

பகுப்பு:கால்சியம் சேர்மங்கள்
பகுப்பு:பாசுபேட்டுகள்